Document ID: 32005D0311

KOMISIJAS LĒMUMS
(2005. gada 18. aprīlis)
par “RINAVE - Registro Internacional Naval, SA” atzīšanas pagarinājumu
(izziņots ar dokumenta numuru K(2005) 1156)
(Autentisks ir tikai teksts portugāļu valodā)
(Dokuments attiecas uz EEZ)
(2005/311/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. novembra Direktīvu 94/57/EK par kopīgiem noteikumiem un standartiem attiecībā uz organizācijām, kas pilnvarotas veikt kuģu pārbaudes un apsekojumus, un attiecīgajām darbībām, kuras veic valsts administrācijas jūras lietu jomā (1), un jo īpaši tās 4. panta 3. punktu,
ņemot vērā Portugāles iestāžu 2003. gada 25. marta un 2003. gada 8. maija vēstules, kurās prasīts uz neierobežotu laiku pagarināt “RINAVE - Registro Internacional Naval, SA” (turpmāk - “RINAVE”) ierobežoto atzīšanu saskaņā ar minētās direktīvas 4. panta 2. un 3. punktu,
tā kā:
(1)
Saskaņā ar Direktīvas 94/57/EK 4. panta 3. punktu ierobežota atzīšana ir atzīšana, ko piešķir organizācijām, kuras izpilda kritērijus, izņemot tos, kas noteikti 2. un 3. punktā pielikuma iedaļā “Vispārīgie”, bet šai atzīšanai ir laika un darbības jomas ierobežojums, lai attiecīgā organizācija turpinātu gūt pieredzi.
(2)
Ar Komisijas 2000. gada 14. jūlija Lēmumu 2000/481/EK (2) RINAVE tika atzīts uz trim gadiem, pamatojoties uz 4. panta 3. punktu attiecībā uz Portugāli.
(3)
Komisija pārbaudīja, vai RINAVE atbilst minētās direktīvas pielikumā noteiktajiem kritērijiem, izņemot tos, kas noteikti 2. un 3. punktā pielikuma iedaļā “Vispārīgie” tostarp 4. panta 5. punktā minētajiem jaunajiem noteikumiem.
(4)
Turklāt Komisijas veiktajā novērtējumā atklāja, ka organizācija ir atkarīga no citas atzītas organizācijas tehniskajiem noteikumiem.
(5)
Laikā no 2000. līdz 2003. gadam Parīzes Saprašanās memorandā publicētie RINAVE piesārņojuma novēršanas rādītāji pastāvīgi ir bijuši augstākajā līmenī.
(6)
Šajā lēmumā paredzētie pasākumi ir saskaņā ar komitejas, kas izveidota ar Direktīvas 94/57/EK 7. pantu, atzinumu,
IR PIEŅĒMUSI ŠO LĒMUMU.
1. pants
Saskaņā ar Padomes Direktīvas 94/57/EK 4. panta 3. punktu “RINAVE - Registro Internacional Naval, SA” ierobežoto atzīšanu pagarina uz trim gadiem, sākot no šā lēmuma pieņemšanas dienas.
2. pants
Pagarināta atzīšana attiecas vienīgi uz Portugāli.
3. pants
Šis lēmums ir adresēts Portugāles Republikai.
Briselē, 2005. gada 18. aprīlī

Labels: 8
18